“บีทีเอส” แจ้งหยุดให้บริการทุกสถานี ตั้งแต่ 15.00 น. ตามประกาศ พรก.ฉุกเฉิน
"บีทีเอส" แจ้งหยุดให้บริการทุกสถานี ตั้งแต่ 15.00 น. ตามประกาศ พรก.ฉุกเฉิน
17 ต.ค. 2563

นายสุรพงษ์  เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือผู้ให้บริการรถไฟฟ้าบีทีเอส แจ้งว่า ตามประกาศสถานการณ์ฉุกเฉิน ที่มีความร้ายแรงในเขตท้องที่กรุงเทพมหานคร คำสั่งหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง เรื่อง ห้ามการใช้เส้นทางคมนาคม อาคาร หรือสถานที่ และคำสั่งของกรุงเทพมหานคร
บริษัทฯ จึงขอปิดให้บริการชั่วคราวทุกสถานี ทั้งในสายสุขุมวิท และสายสีลม ตั้งแต่บัดนี้เป็นต้นไป จนกว่าจะมีประกาศการเปลี่ยนแปลง
ทั้งนี้ บริษัทฯ ต้องขออภัยในความไม่สะดวกมา ณ โอกาสนี้ และขอยืนยันว่า จะดำเนินการทุกวิถีทางเพื่ออำนวยความสะดวก และดูแลความปลอดภัยแก่ผู้มาใช้บริการทุกท่าน
โดยสามารถสอบถามรายละเอียดเพิ่มเติมได้ที่ ศูนย์ลูกค้าสัมพันธ์บีทีเอส โทรศัพท์ 0 2 – 617- 6000 Line official : @btsskytrain หรือเช็กสถานะการเดินรถได้ที่ Application ‘BTS SkyTrain’ และ Facebook Page : รถไฟฟ้าบีทีเอส
ทั้งนี้ การประกาศดังกล่าว มีขึ้นภายหลังจากที่ เจ้าหน้าที่ตำรวจแถลงสถานการณ์การชุมนุมที่กองบัญชาการตำรวจนครบาล (บช.น.) โดยระบุว่า ให้สถานีรถไฟฟ้าบีทีเอส หยุดรับ-ส่งผู้โดยสารชั่วคราว โดยสายสุขุมวิท ตั้งแต่สถานีอารีย์-พร้อมพงษ์ ส่วนสายสีลม ตั้งแต่สถานีสนามกีฬาแห่งชาติ-ศาลาแดง มีผลตั้งแต่ 14.30 น. เป็นต้นไป

 